Pracovný dokument útvarov Komisie - Sprievodný dokument k: Návrh rámcového rozhodnutia Rady, ktorým sa mení a dopĺňa rámcové rozhodnutie 2002/475/SVV o boji proti terorizmu - Zhrnutie hodnotenia vplyvu {KOM(2007) 650 v konečnom znení} {SEK(2007) 1424} /* SEK/2007/1425 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 6.11.2007 SEK(2007) 1425 PRACOVNÝ DOKUMENT ÚTVAROV KOMISIE Sprievodný dokument k: Návrh rámcového rozhodnutia Rady, ktorým sa mení a dopĺňa rámcové rozhodnutie 2002/475/SVV o boji proti terorizmu ZHRNUTIE HODNOTENIA VPLYVU {KOM(2007) 650 v konečnom znení}{SEK(2007) 1424} Zhrnutie hodnotenia vplyvu ODDIEL 1: PROCEDURÁLNE OTÁZKY A KONZULTÁCIA SO ZAINTERESOVANÝMI STRANAMI Legislatívny a pracovný program Komisie na rok 2007 zahŕňa návrh na revíziu rámcového rozhodnutia z 13. júna 2002 o boji proti terorizmu (ďalej len „rámcové rozhodnutie“) s cieľom navrhnúť účinné riešenia týkajúce sa boja proti teroristickej propagande prostredníctvom rôznych médií a obmedzenia šírenia odborných poznatkov, najmä o výbušninách a výrobe bômb, na teroristické účely. Rozsiahle skúmanie sa začalo v júni 2006. Komisia vydala v roku 2006 rôzne dotazníky: dotazník určený členským štátom 26. júna 2006; dotazník určený médiám, príslušnému odvetviu a občianskej spoločnosti 20. novembra 2006 a nakoniec dotazník určený Europolu a Eurojustu 11. decembra 2006. Odpovede na tieto dotazníky sú zhrnuté v prílohách I, II a III k hodnoteniu vplyvu. Okrem toho sa konali rozhovory a stretnutia so zástupcami európskych médií a poskytovateľmi internetových služieb. Nakoniec, 20. marca 2007 sa konala konferencia s cieľom spojiť zástupcov členských štátov, Europolu, Eurojustu a Cepolu, prezentovať výsledky dotazníkov a rokovať o možných riešeniach týkajúcich sa boja proti využívaniu internetu na teroristické účely. ODDIEL 2: VYMEDZENIE PROBLÉMU Moderné informačné a komunikačné technológie zohrávajú dôležitú úlohu v šírení hrozby, ktorú v súčasnosti predstavuje terorizmus. Najmä internet je lacný, rýchly, ľahko dostupný a má prakticky celosvetový dosah. Všetky tieto výhody, vysoko oceňované obyvateľmi dodržiavajúcimi zákony, ktorí využívajú internet v každodennom živote, bohužiaľ využívajú aj teroristi, ktorí dokonale pochopili potenciál internetu ako nástroja na šírenie propagandy zameranej na mobilizáciu a najímanie, ako aj na vydávanie pokynov a poskytovanie príručiek určených na prípravu alebo plánovanie útokov pri veľmi nízkom riziku a nákladoch. Internet takto slúži ako jeden z hlavných prostriedkov na podporu procesov radikalizácie a najímania: používa sa na podnecovanie a mobilizovanie miestnych sietí a jednotlivcov v Európe a slúži aj ako zdroj informácií o prostriedkoch a metódach teroristov, čím slúži ako „virtuálny výcvikový tábor“. Šírenie teroristickej propagandy a odborných poznatkov teroristov prostredníctvom internetu preto posilnilo teroristov a prispelo k rastu teroristickej hrozby. Okrem toho možno očakávať, že vzhľadom na rýchlo rastúci počet užívateľov internetu, ktorí z neho urobia ešte dôležitejší prvok modernej spoločnosti, ako je dnes, bude význam takéhoto šírenia iba narastať. Orgány presadzovania práva sa v súčasnosti nachádzajú v zložitej situácii, pokiaľ ide o potlačenie špirály intenzívnej radikalizácie a teroristických útokov, ktoré sa vyvinuli zo šírenia teroristickej propagandy a odborných poznatkov teroristov, najmä prostredníctvom internetu. Problémy spočívajú v nedostatočných právnych predpisoch, nedostatku kapacít a odbornosti zvládnuť objem a pluralitu jazykov, v ktorých sa šíri teroristická propaganda a odborné poznatky teroristov, ako aj v charaktere samotného internetu: jeho extrateritorialita spolu s anonymnosťou, ktorú poskytuje, vážne obmedzuje reakciu orgánov presadzovania práva, čo komplikuje odstránenie takýchto obsahov z internetu, a vyšetrovanie a trestné stíhanie tých, ktorí sú zodpovední za internetovú stránku a jej obsah. Analýza vnútroštátnych právnych predpisov poukazuje na to, že trestné právo členských štátov nie vždy primerane pokrýva problematiku šírenia teroristickej propagandy a odborných znalostí teroristov. Nedostatočné právne predpisy, najmä predpisy vzťahujúce sa na šírenie informácií o výrobe bômb a iných odborných znalostí teroristov, a značné rozdiely medzi právnymi opatreniami jednotlivých krajín, najmä pokiaľ ide o šírenie teroristickej propagandy, poukazujú na nutnosť riešiť tento rozpor v oblasti bezpečnosti a harmonizovať právne predpisy. Právne predpisy EÚ sa jednoznačne nevzťahujú na podnecovanie verejnosti k páchaniu teroristických činov, najímanie osôb na terorizmus a výcvik na terorizmus. Okrem toho možno pochybovať o tom, že rámcové rozhodnutie o boji proti terorizmu vyžaduje, aby členské štáty zabezpečili, aby značná časť šírenia správ prostredníctvom internetu vyzývajúcich k páchaniu teroristických činov alebo poskytujúcich odborné poznatky teroristov, ktoré sú buď prístupné komukoľvek (t. j. internetová stránka), obmedzené (t. j. chatové fórum) alebo určené vopred vybraným kandidátom na najatie, bola trestná. Dohovor Rady Európy o predchádzaní terorizmu sa však zaoberá využívaním internetu ako prostriedku na podnecovanie verejnosti k páchaniu teroristických činov, najímanie osôb a výcvik na terorizmus. Okrem toho obsahuje podmienky a bezpečnostné opatrenia zabezpečujúce dodržiavanie ľudských práv, najmä právo na slobodu prejavu. Bude viesť k zosúladeniu právnych predpisov členských štátov v tejto oblasti, ak všetky tieto štáty podpíšu a ratifikujú tento dohovor. Akékoľvek právne predpisy v tejto oblasti zaoberajúce sa otázkami, ktoré sú na hranici medzi oprávneným uplatňovaním slobôd (napríklad, sloboda prejavu, združovania alebo náboženského vyznania) a trestnou činnosťou, by nevyhnutne mali priamy vplyv na základné práva. Zabezpečenie trestnosti, čiže kriminalizáciu treba zaviesť, implementovať a uplatňovať popri dodržiavaní povinností súvisiacich so základnými právami. To nutne vedie aj k záveru, že zavedenie, implementácia a uplatňovanie kriminalizácie podliehajú zásade proporcionality pri rešpektovaní sledovaných oprávnených cieľov a ich nutnosti v demokratickej spoločnosti, vylučujúc akúkoľvek formu ľubovôle alebo diskriminačného alebo rasistického zaobchádzania.[1] ODDIEL 3: CIELE Prijatie účinných opatrení zamedzujúcich podnecovanie verejnosti k páchaniu teroristických činov, najímanie osôb na terorizmus a výcvik na terorizmus, najmä prostredníctvom internetu, by prispelo k zabráneniu vytvorenia silnejšej a širšej platformy teroristických aktivistov a prívržencov. Takéto opatrenia by mali zahŕňať právne ustanovenia na nápravu už uvedených nedostatočných právnych predpisov, ako aj praktické opatrenia na posilnenie kapacít a odbornosti orgánov presadzovania práva. Tieto opatrenia by pomohli znížiť riziko teroristických útokov a obmedziť možnosti radikalizácie a najímania osôb na teroristické činy. Pokiaľ ide o právne ustanovenia, mali by samozrejme umožniť orgánom presadzovania práva vyšetriť šírenie teroristickej propagandy a odborných znalostí teroristov, aj šírenie prostredníctvom internetu, a trestne stíhať teroristických aktivistov a prívržencov, ktorí stoja za takýmto šírením po celej Európskej únii. Orgány presadzovania práva by okrem toho mali mať možnosť využiť harmonizáciu, ktorá sa už dosiahla v boji proti terorizmu, a nástroje spolupráce, medzi ktoré patrí európsky zatykač pre tieto nové formy zločinu. Pokiaľ ide o praktické opatrenia, pre orgány presadzovania práva by sa mala zabezpečiť primeraná odborná príprava, dostatočné vybavenie a kvalifikovaná podpora zo strany odborníkov v oblasti jazykov aj IT, aby bolo možné odhaliť a analyzovať násilný radikálny obsah internetu a aby sa vystopovali a identifikovali jednotlivci, ktorí stoja za šírením teroristickej propagandy a odborných znalostí teroristov. ODDIEL 4: POLITICKÉ MOžNOSTI Stanovenými možnosťami na dosiahnutie tohto cieľa sú: 1. Žiadna politická zmena. Táto možnosť predstavuje diskutabilné status quo v dôsledku existencie Dohovoru Rady Európy o predchádzaní terorizmu a súvisiaceho prebiehajúceho procesu jeho podpisovania a ratifikácie. 2. Zákaz, aby poskytovatelia internetových služieb poskytovali prístup k materiálom, ktorých cieľom je podnecovanie verejnosti k páchaniu teroristických činov, najímanie osôb na terorizmus alebo výcvik na terorizmus. Touto možnosťou sa značne upravuje režim smernice o elektronickom obchode zavedením novej povinnosti, ktorá sa vzťahuje na všetkých poskytovateľov služieb. 3. Posilnenie kapacít a odbornosti orgánov presadzovania práva s cieľom zamedziť využívanie internetu na teroristické účely. Pri tejto možnosti sa počíta s financovaním primeranej odbornej prípravy, účinného vybavenia a zapojenia odborníkov, aby orgány presadzovania práva mohli lepšie odhaľovať a analyzovať materiály zamerané na podnecovanie verejnosti k páchaniu teroristických činov, najímanie osôb na terorizmus alebo výcvik na terorizmus a vystopovať teroristických aktivistov a prívržencov, ktorí stoja za takýmto materiálom. 4. Naliehanie na členské štáty, aby podpísali a/alebo ratifikovali Dohovor Rady Európy o predchádzaní terorizmu. Táto možnosť spočíva v politickom vyhlásení, ktorého cieľom je urýchliť proces podpísania a ratifikácie tohto dohovoru. 5. Revízia rámcového rozhodnutia o boji proti terorizmu s cieľom zaviesť paralelné trestné činy k trestným činom uvedeným v Dohovore Rady Európy o predchádzaní terorizmu a zabezpečiť, aby podnecovanie verejnosti k páchaniu teroristických činov, najímanie osôb a výcvik na terorizmus, aj prostredníctvom internetu, boli trestné. Oddiely 5 a 6: Vplyvy a porovnanie možností Vplyvy týchto politických možností na bezpečnosť, hospodárstvo a ľudské práva sa dôkladne hodnotia. Vplyvy na bezpečnosť sa zameriavajú na posilnenie orgánov presadzovania práva buď z právneho alebo prevádzkového hľadiska. Vplyvy na hospodárstvo zahŕňajú náklady verejných orgánov a súkromného sektora a rozlišujú sa tu priame a nepriame vplyvy. Vplyvy na ľudské práva zahŕňajú priame vplyvy na slobodu prejavu a nepriame vplyvy na právo na život a právo na fyzickú a duševnú integritu. Okrem dôkladnej analýzy vplyvov každej z možností na bezpečnosť, hospodárstvo a ľudské práva sa stanovili ich hlavné výhody a nevýhody. Podľa možnosti 1 bude mať Dohovor o predchádzaní terorizmu určitý pozitívny vplyv na bezpečnosť tým, že pomôže riešiť problém využívania internetu na teroristické účely. Táto možnosť zahŕňa posilnenie presadzovania práva v boji proti novým spôsobom páchania trestných činov teroristami, vrátane trestných činov páchaných cez internet, pri úplnom dodržiavaní ľudských práv, a predpokladá sa v nej, že na úrovni EÚ nie je potrebná ďalšia regulácia. Úplná harmonizácia sa však dosiahne až vtedy, keď členské štáty podpíšu a ratifikujú dohovor, čo môže trvať mnoho rokov. Možnosť 2 je najextrémnejšou z preskúmaných možností. Predstavuje výhodu, ktorou je priame obmedzenie šírenia príslušných materiálov prostredníctvom internetu. Zahŕňa však vážne nevýhody, a čo je dôležitejšie, nečiní zodpovednými tých, ktorí produkujú teroristickú propagandu a odborné poznatky, ani úplne nezaručuje súlad s normami v oblasti ľudských práv. Možnosť 3 poskytuje praktické riešenia na prekonanie obmedzení orgánov presadzovania práva pri odhaľovaní a analyzovaní správ, ktorými sa šíri teroristická propaganda a odborné znalosti teroristov prostredníctvom internetu. Pomáha im aj zistiť autorov takýchto správ. Informácie získané týmto spôsobom napomáhajú pochopiť teroristické trendy, predvídať teroristické činy a zabrániť útokom. Neumožňujú však preskúmať šírenie teroristickej propagandy a odborných znalostí teroristov, ani neumožňujú trestne stíhať teroristických aktivistov alebo prívržencov, ktorí stoja za týmto šírením, keďže sa neprijímajú žiadne právne predpisy. V dôsledku toho vedie možnosť 3 k čiastočnému posilneniu orgánov presadzovania práva, chýba jej však právna stránka. Výhody a nevýhody možnosti 4 sa podstatne nelíšia od výhod a nevýhod možnosti 1. Možnosť 5 je podobná ako možnosť 1, pokiaľ ide o jej vplyv na ľudské práva, pretože zahŕňa podmienky a bezpečnostné opatrenia Dohovoru Rady Európy o predchádzaní terorizmu, a zameriava sa na zabezpečenie ochrany ľudských práv a základných slobôd. Zahŕňa však dôležité výhody, medzi ktoré patrí uplatňovanie pravidiel rámcového rozhodnutia o trestoch a súdnej príslušnosti pre nové trestné činy zavedené v rámcovom rozhodnutí o boji proti terorizmu. Okrem toho by zaručila uplatňovanie európskeho zatykača a umožnila využívať osobitné nástroje spolupráce EÚ spojené s rámcovým rozhodnutím o boji proti terorizmu, pokiaľ ide o nové trestné činy. Okrem toho poskytuje všetky výhody právnych predpisov EÚ v porovnaní s medzinárodnými dohovormi a zmluvami. Na základe tejto analýzy sa zdá, že kombinácia možností 5 a 3 by predstavovala najúčinnejšiu politiku zamedzenia novým spôsobom páchania trestných činov teroristami, najmä používaniu internetu teroristami ako prostriedku na podnecovanie verejnosti k páchaniu teroristických činov, najímanie osôb na terorizmus a výcvik na terorizmus, pri úplnom dodržiavaní ľudských práv. ODDIEL 7: MONITOROVANIE A HODNOTENIE Zabezpečilo by sa monitorovanie a hodnotenie právnych opatrení predpokladaných v možnosti 5, pokiaľ ide o revíziu rámcového rozhodnutia o boji proti terorizmu, a to hodnotením vnútroštátnej implementácie, ktoré sa obvykle vykonáva s cieľom overiť transpozíciu rámcových rozhodnutí, ako je stanovené v článku 11 tohto nástroja. Pokiaľ ide o nelegislatívne opatrenia možnosti 3, monitorovanie a hodnotenie by sa zaručilo na základe článkov 13 a 15 osobitného programu Predchádzanie trestnej činnosti a boj proti nej. Článok 13 obsahuje podrobnosti o monitorovaní každého z opatrení financovaných v rámci tohto programu a článok 15 stanovuje pravidlá hodnotenia samotného programu. [1] Pozri dôvodovú správu k Dohovoru Rady Európy o predchádzaní terorizmu, body 143 - 151.